ศุลกากรกวาด1,000ล้านประมูลรถของกลาง
ผลการขายทอดตลาดรถยนต์และรถจักรยานยนต์ของกลางกรมศุลกากร 2 รอบ กวาดรายได้เข้ารัฐ 1,000 ล้านบาท
27 ส.ค. 2558

ผลการขายทอดตลาดรถยนต์และรถจักรยานยนต์ของกลางกรมศุลกากร 2 รอบ กวาดรายได้เข้ารัฐ 1,000 ล้านบาท
นายสมชัย  สัจจพงษ์  อธิบดีกรมศุลกากร เปิดเผยว่าการขายทอดตลาดรถยนต์และรถจักรยานยนต์ของกลางกรมศุลกากร ครั้งที่ 2 มีรถที่นำออกประมูล 535 คัน สามารถจำหน่ายรถยนต์ของกลางได้จำนวน 380 คัน และรถจักรยานยนต์ 100 คัน รวมรายได้เข้ารัฐทั้งสิ้น 670 ล้านบาท สำหรับรถยนต์ที่มีผู้ประมูลไปด้วยราคาสูงสุด ได้แก่ รถยนต์ยี่ห้อ ROLLS-ROYCE  รุ่น  PHANTOM ปี 2006 สีดำ เปิดประมูลด้วยราคา 6.88 ล้านบาท สามารถจำหน่ายได้ในราคา 25 ล้านบาท ลำดับรองลงมา ได้แก่ รถยนต์ยี่ห้อ PORSCHE รุ่น 911 TURBO (RHD) ปี 2014  สีน้ำตาล เปิดประมูลด้วยราคา 1.18 ล้านบาท สามารถจำหน่ายได้ในราคา 17.1 ล้านบาท และลำดับที่ 3 ได้แก่ รถยนต์ยี่ห้อ FERRARI รุ่น  458 ปี 2002 สีแดง เปิดประมูลด้วยราคา 5.81ล้าน บาท สามารถจำหน่ายได้ในราคา 16.5 ล้านบาท   ทั้งนี้ กรมศุลกากรจัดขายทอดตลาดรถยนต์ของกลางครั้งนี้เป็นครั้งที่ 2 ในรอบปีงบประมาณ 2558 ซึ่งในการขายทอดตลาดรถยนต์ของกลางครั้งที่ 1 กรมศุลกากรสามารถจัดเก็บรายได้เข้ารัฐเป็นมูลค่า 337 ล้านบาท รวมรายได้จากการขายทอดตลาดทั้ง 2 ครั้ง ในปีงบประมาณ 2558 กรมศุลกากรสามารถจัดเก็บรายได้เข้ารัฐเป็นมูลค่ากว่า 1,007 ล้านบาท
ภาพประกอบข่าว